Mona Juul

For den danske partilederen, se Mona Juul (dansk politiker).

Mona Juul (født 1959) er en norsk tidligere diplomat og politiker (Ap). Sammen med sin ektemann Terje Rød-Larsen spilte hun en nøkkelrolle under de hemmelige forhandlingene som førte til Oslo-avtalen i 1993. Hun har vært Norges ambassadør til Israel, til Storbritannia og ved Norges faste delegasjon til De forente nasjoner. Fra 2024 til 2026 var hun Norges ambassadør til Jordan, fra 2025 med sideakkreditering til Irak, frem til hun i februar 2026 gikk av som ambassadør.

 Biografi 
Juul er oppvokst på Sparbu i Steinkjer kommune. Sammen med sin ektemann Terje Rød-Larsen spilte hun en nøkkelrolle under de hemmelige forhandlingene som førte til Oslo-avtalen. Fredsavtalen ble signert den 13. september 1993 i Washington, DC, mellom Israel og PLO. Juul og resten av teamet i Oslo fokuserte i forhandlingene på å være megler og tilretteleggere, vel vitende om at en fredsavtale om konflikten mellom Israel og PLO måtte være skapt av motstanderne selv. Juul og Rød-Larsen ble tildelt prisen Årets Peer Gynt i 1994.

Under Jens Stoltenbergs første regjering, fra 2000 til 2001 var Juul statssekretær for utenriksminister Torbjørn Jagland i Utenriksdepartementet. 

 Ambassadør 
Fra 2001 til 2004 var hun norsk ambassadør til Israel og 2005 til 2010 stedfortredende ambassadør for den faste norske delegasjonen til FN i New York. Hun vakte internasjonal oppsikt i august 2009, da et intern notat til Utenriksdepartementet ble lekket til Aftenposten. I notatet kritiserte hun FNs generalsekretærer Ban Ki-moon for manglende lederegenskaper.

Fra 2011 til 2014 var Juul ekspedisjonssjef i Utenriksdepartementet, og fra 2014 til 2018 var hun Norges ambassadør i London.

I perioden 2019–2023 var hun ambassadør ved Norges faste delegasjon til De forente nasjoner i New York. Fra 2024 var hun Norges ambassadør i Jordan, fra 2025 med sideakkreditering til Irak, frem til hun 8. februar 2026 gikk av som ambassadør.

 Avgang som ambassadør 
Juul er gift og har to barn sammen med politiker og tidligere diplomat Terje Rød-Larsen. Juul og Rød-Larsen er begge nevnt i dokumenter frigitt i forbindelse med Jeffrey Epstein. Rød-Larsens to barn skulle få fem millioner dollar hver i Epsteins testamente.

2. februar 2026 ba Venstre-leder Guri Melby Juul om å trekke seg fra stillingen som ambassadør til Jordan og Irak på bakgrunn av Juul og Rød-Larsens kontakt med Epstein. Samme dag ble Juul fritatt fra arbeidsplikten mens Utenriksdepartementet undersøkte hennes kontakt med Epstein. 

8. februar 2026 gikk Juul av som ambassadør på bakgrunn av disse opplysningene. Dagen etter besluttet Økokrim å åpne ny etterforskning mot henne. Hun er siktet for grov korrupsjon på bakgrunn av hennes stillinger i Utenriksdepartementet. Økokrim vil blant annet etterforske om det er mottatt goder i anledning stilling.

 Referanser 

 Eksterne lenker 



Kategori:Norges ambassadører til Israel
Kategori:Norges ambassadører til Storbritannia
Kategori:Personer fra tidligere Sparbu kommune
Kategori:Statssekretærer fra Ap
Kategori:Statssekretærer i Regjeringen Stoltenberg I
Kategori:FN-ambassadører
Kategori:Norges ambassadører til Jordan
Kategori:Personer fra Steinkjer kommune